**VZGOJNI NAČRT IN PRAVILA ŠOLSKEGA REDA OSNOVNE ŠOLE JOSIPA VANDOTA KRANJSKA GORA**

**Uvod v vzgojni načrt**

Državni zbor je sprejel Zakon o spremembah in dopolnitvah zakona o osnovni šoli (Uradni list RS, št. 102/2007 – v nadaljevanju: zakon), ki v 2. členu določa cilje osnovnošolskega izobraževanja. Ti so:

* zagotavljanje kakovostne splošne izobrazbe vsemu prebivalstvu;

spodbujanje skladnega telesnega, spoznavnega, čustvenega, moralnega, duhovnega in socialnega razvoja posameznika z upoštevanjem razvojnih zakonitosti; omogočanje osebnostnega razvoja učenca v skladu z njegovimi sposobnostmi in interesi, vključno z razvojem njegove pozitivne samopodobe,

* pridobivanje zmožnosti za nadaljnjo izobraževalno in poklicno pot s poudarkom na usposobljenosti za vseživljenjsko učenje,
* vzgajanje in izobraževanje za trajnostni razvoj in za dejavno vključevanje v demokratično družbo, kar vključuje globlje poznavanje in odgovoren odnos do sebe, svojega zdravja, do drugih ljudi, svoje in drugih kultur, naravnega in družbenega okolja, prihodnjih generacij,
* razvijanje zavesti o državni pripadnosti in narodni identiteti, vedenja o zgodovini Slovencev, njihovi kulturni in naravni dediščini ter spodbujanje državljanske odgovornosti,
* vzgajanje za obče kulturne in civilizacijske vrednote, ki izvirajo iz evropske tradicije,
* vzgajanje za spoštovanje in sodelovanje, za sprejemanje drugačnosti in medsebojno strpnost, za spoštovanje človekovih pravic in temeljnih svoboščin,
* razvijanje pismenosti in razgledanosti na besedilnem, naravoslovno-tehničnem, matematičnem, informacijskem, družboslovnem in umetnostnem področju,
* razvijanje pismenosti ter sposobnosti za razumevanje in sporočanje v slovenskem jeziku, na območjih, ki so opredeljena kot narodnostno mešana, pa tudi v italijanskem in madžarskem jeziku,
* razvijanje sposobnosti razumevanja v tujih jezikih,
* razvijanje zavedanja kompleksnosti in soodvisnosti pojavov ter kritične moči presojanja,
* doseganje mednarodno primerljivih standardov znanja,
* razvijanje nadarjenosti in usposabljanja za razumevanje in doživljanje umetniških del ter za izražanje na različnih umetniških področjih,
* razvijanje podjetnosti kot osebnostne naravnanosti v učinkovito akcijo,  inovativnosti in ustvarjalnosti učenca.

Iz ciljev zakona je razvidno, da je poleg izobraževalne pomembna tudi vzgojna razsežnost pedagoškega dela osnovnih šol.

Šola je dolžna z vzgojnim načrtom določiti načine doseganja in uresničevanja ciljev in vrednot iz 2. člena tega zakona, ob upoštevanju potreb in interesov učencev ter posebnosti širšega okolja. Poleg tega nalaga odgovornost za uresničevanje navedenih vrednot in ciljev vsem, ki bivajo v osnovni šoli in so z njo povezani. To pa so učenci, strokovni delavci, drugi zaposleni v šoli, starši, lokalno okolje in različni obiskovalci šole.

Vzgojni načrt se lahko dopolnjuje in spreminja. Podlaga za to so letne evalvacije vzgojnega dela šole. O uresničevanju vzgojnega načrta ravnatelj najmanj enkrat letno poroča svetu staršev in svetu šole.

**1. Vizija**

Vzgojni načrt je oblikovan v skladu z vizijo Osnovne šole Josipa Vandota, le-ta pa se glasi:

***»Do celostnega znanja z odgovornim delom in medsebojnim spoštovanjem.«***

Šola si prizadeva, da bi poleg posredovanja temeljnega znanja, omogočila učencem preko sošolcev, staršev, učiteljev, prijateljev in drugih vzornikov, spoznavati svoje želje, omejitve, prebujati osebne in splošne vrednote ter tako brusiti svoj značaj, da postanejo **nekdo**.

V naši viziji so zajete tri moči osebnosti: moč lastne odgovornosti, moč zaupanja vase in moč tolerance.

Zavedamo se dejstva, da je vsaka osebnost vrednota.

**2. Vrednote**

**2.** **1  Družbeno sprejete vrednote**

Družbeno sprejete vrednote so zapisane v Ustavi RS, Zakonu o osnovni šoli, Beli knjigi o izobraževanju, Smernicah kurikularne prenove, konvencijah o človekovih in otrokovih pravicah, evropskih resolucijah o vzgoji in izobraževanju, poročilu Delorsove komisije in drugih dokumentih.

Za uresničevanje vrednot v šoli in kasneje v življenju je potrebno mlademu človeku z različnimi aktivnostmi predstaviti, kako upoštevanje vrednot vpliva na kakovost življenja posameznika in družbe.

**2.** **2 Opredelitev vrednot**

Vrednote so življenjski cilji, smernice, ideje in etična vodila, s pomočjo katerih posamezniki in družbene skupine ocenjujejo sebe in okolje, v katerem živijo. Posamezniku nudijo oporo pri njegovem življenjskem slogu, opredeljujejo, kaj je pomembno in vredno truda. So vitalnega pomena za družbo, saj usmerjajo ravnanja ljudi.

Vrednote se oblikujejo skozi proces prepoznavanja lastne osebne identitete ter skozi sklop prizadevanj ob izbiranju osebnega življenjskega sloga, človeka usmerjajo pri oblikovanju stališč, pri vrednotenju informacij in pri vedenju. So pomembni kompleksni pojavi, ki pomagajo človeku uravnavati njegove odnose s samim seboj, z drugimi in družbo.

**2. 3 Vrednote naše šole**

V ospredju so tri vrednote:

**- celostno znanje**

**- medsebojno spoštovanje**

**- odgovornost**

2.3.1 Celostno znanje:

* vedeti (razumeti, kritično razmišljati, uriti spomin, osmišljati …)
* znati delati (reševati probleme, praktično uporabljati znanje, raziskovati …)
* znati biti (spoznati sebe, biti odgovoren do sebe in drugih, nadgrajevati svoje sposobnosti …)
* znati živeti v skupnosti in eden z drugim (preseganje egoizma, skrb za urejeno, prijetno šolsko in širše okolje …)

2.3.2 Medsebojno spoštovanje:

* spoštljiv odnos do soljudi
* spoštljiv odnos do živali
* olikano vedenje
* strpnost

2.3.3 Odgovornost:

* učenje odgovornosti
* odgovorno opravljanje dela

**3. Vzgojne dejavnosti šole**

**3. 1 Vzgojna načela**

Vzgojna načela so nam v pomoč pri ustvarjanju ugodnih pogojev za sledenje viziji naše šole, zato jih je potrebno **upoštevati**in **dosledno uresničevati.**

3.1.1 Načelo spoštovanja učencev in vzajemnega spoštovanja

Temelj načela je Konvencija o otrokovih pravicah, ki je določila minimalne standarde za skrb in zaščito otrokovih pravic, ki med drugim zajema tudi standarde v zvezi s spoštovanjem otrokovega človeškega dostojanstva. Konvencija ne prepoveduje le ponižujočega telesnega ali psihičnega kaznovanja, temveč zahteva, da je pri vzgoji in vzpostavljanju discipline treba spoštovati otrokovo človeško dostojanstvo.

3.1.2 Načelo odgovornosti

Vsi posamezniki na šoli (učenci, učitelji, starši) se morajo zavedati svoje odgovornosti, jo znati prevzemati v samem vzgojno-izobraževalnem procesu; od vstopa v šolo do zaključka.

Dosledno je potrebno izpolnjevati svoje dolžnosti.

Sprejemanje odgovornosti za vedenje vključuje:

* spoznanje, da vedenje izbiramo sami, da smo nosilci svojih dejanj,
* zavračanje izgovorov oziroma izmikanja odgovornostim,
* sprejemanje vnaprej znanih posledic ustreznih in neustreznih vedenj, ki širijo ali ožijo območje prihodnjih izbir,
* upoštevanje zmožnosti prevzemanja odgovornosti glede na razvojno stopnjo učenca.

Osnovna odgovornost je vzpostavitev spoštljivega odnosa do drugih članov skupnosti ter angažiran odnos do šolskih dejavnosti, varovanja okolja in ne nazadnje do samega sebe. Razvoj sposobnosti za prevzemanje odgovornosti je odvisen od priložnosti, ki jih imajo učenci za diskusijo in udejanjanje ustreznega dogovorjenega vedenja. Pomembno je, da jih obravnavamo kot osebe, ki lahko in morejo skladno s starostno stopnjo pretehtati lastna dejanja in predvideti njihove posledice, saj le-te zadevajo pravice drugih. Učenci se učijo odgovornega vedenja, če jim pomagamo, da se zavedajo svojih izbir, in če so tudi naše izbire, in s tem odgovornosti zanje razvidne. Šola mora biti torej pozorna na priložnosti, v katerih se učenci učijo prevzemanja odgovornosti za svoja ravnanja.

3.1.3 Načelo spoštovanja in strpnosti

Vsi strmimo k strpnemu in spoštljivemu medsebojnemu odnosu, sprejemamo drugačnost, individualne razlike, konstruktivno kritiko. Spoštujemo človekovo dostojanstvo.

3.1.4 Načelo sodelovanja

Učenci, učitelji in starši smo usmerjeni k istim ciljem, zato moramo na tej poti sodelovati. Starši morajo imeti vpogled v delo in življenje na šoli, vanj se vključujejo; ob jasno začrtani meji, ki je v domeni stroke.

3.1.5 Načelo oblikovanja prijetnega okolja

Vsi skrbimo, da so šolski prostori urejeni, prijetni, čisti, lepi, varni, saj se le v takem delovnem okolju prijetno počutimo in smo lahko ustvarjalni, sproščeni, zadovoljni.

3.1.6 Načelo spodbujanja moralnega razvoja

Prebujanje in skrb za razvoj moralnih vrednot je temeljnega pomena za uspešno delo in dobro počutje v šoli. Potrebno je zavedanje, kaj je pravilno in kaj napačno, kaj je primerno in kaj neprimerno, kaj je sprejemljivo in kaj nesprejemljivo, kaj je dobro in kaj slabo.

 Bolj kot bo razvita morala vseh sodelujočih v vzgojno-izobraževalnem procesu, lažje bomo uresničevali cilje in sledili zastavljeni viziji.

3.1.7 Načelo doslednosti

Vedno se ravnamo po omenjenih načelih in jih brez bistvenih sprememb izpolnjujemo. Prizadevamo si za dosledno delo pri izpolnjevanju nalog, ki jih vzgojni načrt predvideva. Zavedati se je potrebno, da ne gre v prvi vrsti za besede, za poučevanje, preprečevanje, prepričevanje ali izražanje različnih vrednot, ampak je temeljno in najpomembnejše naše ravnanje, dejanje. Zato je pomembno, da vsi zaposleni presojamo svoja ravnanja z vidika vrednot.

**3. 2 Vzgojne dejavnosti**

Šole so pri načrtovanju in izvajanju vzgojnih dejavnosti, opredeljenih v 60. d členu Zakona o osnovni šoli, strokovno avtonomne.

Vzgojne dejavnosti se izvajajo v oddelčnih skupnostih, na govorilnih urah, v delavnicah, v okviru pouka, na roditeljskih sestankih … Izvajajo jih učitelji, strokovni delavci, učenci, starši in zunanji strokovnjaki.

Vse dejavnosti so usmerjene k istemu cilju: spoštovati drug drugega, odgovorno prevzemati svoje dolžnosti, pridobivati celostno, življenjsko znanje.

|  |  |  |  |
| --- | --- | --- | --- |
|  | **Naziv dejavnosti** | **Izvajalci / udeleženci** | **Vodja dejavnosti** |
| 1. | **govorilne ure** | učenec – učitelj – starši | učitelji |
| 2. | **tematske oddelčne skupnosti** | strokovni delavci – učenci – razredniki | razredniki |
| 3. | **tematske dejavnosti v knjižnici** | učenci – učitelji | knjižničarka, slovenistka |
| 4. | **rekreacija, vodena rekreacija** | učenci – učitelji | učitelja športa |
| 5. | **tematsko pripravljeni roditeljski sestanki** | strokovni delavci – učenci – starši – razredniki | strokovni delavci, razredniki |
| 6. | **plesi, druženja** | učenci – učitelji  | učitelji, razredniki |
| 7. | **sodelovanje mlajši – starejši učenci** | učenci – učitelji | učitelji, razredniki, strokovni delavci |
| 8. | **medgeneracijsko povezovanje** | učenci – učitelji – stari starši – občani – vrtec | učitelji, razredniki, strokovni delavci, delavci vrtca |
| 9. | **delavnice za otroke in mladostnike,** **10 korakov do boljše samopodobe** | razredniki – svetovalna delavka | razredniki, strokovni delavci |

**Podroben opis vzgojnih dejavnosti:**

K 1) Zaželeno je, da govorilne ure potekajo v trikotniku: **učitelj – učenec – starši.** Na ta način se povečuje odgovornost do domenjenega, izboljšuje se komunikacija, lažja je obravnava morebitnih težav.

K 2) Delo pri urah oddelčnih skupnosti je v posameznih vsebinah poenoteno za celotno šolo. Temeljito se obravnava Hišni red, predstavijo se vsebine Letnega delovnega načrta, določijo se razredna pravila, predstavi se Vzgojni načrt.

K 3) V knjižnici je omogočeno vsakodnevno druženje. Občasno so v knjižnici pripravljene tematske delavnice.

K 4) Vsakodnevno rekreacijo vodi učitelj športa v času rekreativnega odmora. Enkrat na teden je rekreacija vodena. Izvedlo se bo turnirsko tekmovanje. Prijavile se bodo lahko mešane ali razredne skupine učencev za določeno športno panogo (nogomet, košarka, odbojka, hokej …). Zmagovalna ekipa bo simbolično nagrajena.

K 5) Roditeljski sestanki bodo temeljito pripravljeni, dogovorjena bodo tematska predavanja, za kar bo poskrbel strokovni delavec na šoli.

K 6) Devetošolci poskrbijo za organizacijo plesov, s čimer navajamo mlajše učence ustreznega odnosa do denarja, do hrane, do spoštovanja dela starejših učencev in se učimo skupnega druženja in zabavanja.

K 7) Sodelovanje mlajših – starejših učencev temelji na pomoči pri učenju, pripravi obiskov, učnih ur, skupnih prireditev, itd.

K 8) Medgeneracijsko povezovanje temelji na sodelovanju z domom starejših občanov Viharnik, obiskov starih staršev, vrtca.

K 9) Z izvedbo delavnic želimo učenke in učence vzpodbuditi k razmišljanju o pozitivni samopodobi, o sprejemanju sebe in drugih ter h krepitvi lastne samopodobe in odnosa do sebe.

**4. Pravila šolskega reda**

V pravilih šolskega reda je šola na podlagi sprejetega vzgojnega načrta natančneje opredelila dolžnosti in odgovornosti učencev, načine zagotavljanja varnosti, pravila obnašanja in ravnanja, določila vzgojne ukrepe za posamezne kršitve pravil, opravičevanje odsotnosti ter zagotavljanje zdravstvenega varstva učencev.

Vzgojne ukrepe šola izvede, kadar učenci kršijo svoje dolžnosti, določene z zakonom ter drugimi predpisi in akti šole. Z vzgojnimi ukrepi ni mogoče omejiti zakonskih pravic učencev.

**4.1 Področji pravil šolskega reda**

4.1.1 Področje različnih ravnanj, ki omogočajo skupno bivanje v šoli

V šolo učenci prihajajo točno, 10 minut pred začetkom pouka. Če so učenci vključeni v jutranje varstvo, počakajo v jutranjem varstvu, ostali vozači pa na hodniku pri vhodu.

Učenci se v garderobah preobujejo in poskrbijo za urejenost svojih stvari.

Učenci počakajo učitelja pred učilnico ali v njej. Ob prihodu učitelja se z njim kulturno pozdravijo in pripravijo učne pripomočke.

K pouku ni dovoljeno zamujati.

Pri pouku učenci sodelujejo in upoštevajo navodila učiteljev. Do sošolcev in učiteljev so prijazni in strpni. Učenci med poukom ne žvečijo, ne jedo in ne pijejo.

Učenci odgovorno in pravočasno naredijo domače naloge.

Zvonec ob zaključku ure je znak, naj učitelj konča uro. Z njegovim dovoljenjem učenci pospravijo in zapustijo urejeno učilnico.

Učenci skrbijo za čistočo v učilnicah, na hodnikih in v okolici šole. Pazijo na šolski inventar.

Učencem je za nujne klice vedno na voljo telefon v tajništvu. V šoli uporaba mobitelov ni dovoljena. Če imajo učenci v šoli svoje mobilne telefone, morajo imeti med poukom izključene in shranjene v šolski omarici. Zanje v celoti odgovarjajo.

V šolskih prostorih morajo biti učenci dostojno in primerno oblečeni ter urejeni.

V času pouka in med odmori zapuščanje šole učencem ni dovoljeno.

Po končanem pouku in ostalih dejavnostih učenci odidejo domov in se ne zadržujejo v šolskih prostorih in pred šolo. Uporaba zunanjih šolskih površin in šolskega igrišča izven vzgojno- učnega procesa je na lastno odgovornost.

Ob neprimernem obnašanju učenca na igrišču, v času ko poteka podaljšano bivanje, lahko učitelj podaljšanega bivanja prepove omenjenemu učencu gibanje na igrišču.

 4.1.2 Področje zaščite pravic učencev in delavcev šole

V šoli se učenci gibljejo umirjeno, s čimer zagotavljajo varnost sebi in drugim.

Ne izvajajo psihičnega in fizičnega nasilja nad drugimi in ga ob morebitnem pojavu preprečujejo.

Učenci višjih razredov so pozorni in skrbni do mlajših učencev, ter obratno.

Učenci pazijo na primerno vedenje in govorjenje. Ne uporabljajo kletvic in neprimernih izrazov v prisotnosti odrasle osebe.

**5. Vzgojni postopki**

Bistvo vzgojnih postopkov je soočenje učenca z napakami, z učenjem novih, ustreznejših vedênj, z možnostmi za popravilo storjenih napak. Gre za iskanje možnosti, da bi se učenčevo neustrezno vedenje in dejanja (neodgovoren odnos do dela, slabi medvrstniški odnosi, poškodovanje lastnine) spremenilo na bolje.

V vzgojnih postopkih sodelujejo učenci, učitelji, strokovni delavci, starši, ravnatelj.

* 1. **Vrste vzgojnih postopkov**

5.1.1 Razgovor

Razgovor se opravi takoj na samem, samo z učencem.

V razgovoru sodeluje:

 a) samo učitelj

 b) učitelj in razrednik

 c) učitelj, razrednik, svetovalni delavec

 č) učitelj, razrednik, svetovalni delavec, starši, ravnatelj

Pravočasen razgovor je zelo pomemben, saj le pravočasno vključevanje in sodelovanje strokovnjaka in staršev, pripelje do učinkovitih rezultatov.

5.1.2 Opravljanje neopravljeni obveznosti predvidenega časa

Če učenci po svoji krivdi (neopravičen izostanek, zamujanje ure …) ne opravijo obveznosti v za to določenem času, lahko učitelj odredi, kdaj jih bodo nadomestili v popoldanskem prostem času. O tem obvesti starše.

5.1.3 Ukinitev pravic povezanih s posebnim statusom učenca

Učencu se lahko začasno ali trajno odvzame status športnika, umetnika. O tem se obvesti starše, trenerja, učitelja umetnosti.

5.1.4 Restitucija

Učenec mora namerno povzročeno škodo popraviti z delom (pomoč hišniku, čistilkam, kuharica, dodatno čiščenje, skrb za čisto in urejeno okolje …)

5.1.5 Spremstvo staršev na dnevih dejavnosti

Ob neustreznem vedenju motečega učenca na dnevih dejavnosti spremlja eden od staršev.

Kadar pa učenec ni pripravljen sodelovati v vzgojnih postopkih ali so bile vzgojne dejavnosti neuspešne, učenec pa še vedno krši šolska pravila, se izda pisni vzgojni opomin.

**5.2 Svetovanje in sporazumno reševanje problemov in sporov**

Svetovanje je proaktivno in preventivno. Izvaja se pri reševanju problemov, ki so posledice nespoštovanja drugih in kršitev šolskih pravil. Pomembno je ustvarjanje kulture, v kateri se konflikti uporabljajo za krepitev prakse sporazumevanja in iskanja kompromisov, kulture medsebojnega poslušanja in sporazumevanja. Izvajajo se osebni svetovalni pogovori, ki jih vodijo razredniki, učitelji, svetovalna služba, ravnatelj.

Poteka lahko v času ur oddelčne skupnosti, govorilnih ur, roditeljskih sestankov in drugih priložnostih.

Osebni svetovalni pogovori so izredno pomembni, saj so najboljša pot za graditev medsebojnega zaupanja, ki je plodno okolje uspešnega svetovanja. V pogovoru naj svetovalec učencu pomaga uvideti njegove potrebe in motive ravnanj ter povezanosti ravnanj z njegovimi posledicami. Pomaga naj mu torej pri presoji lastnega vedenja z vidika učinkovitosti in etične sprejemljivosti, pri ugotavljanju pozitivnih in negativnih posledic njegovih ravnanj zanj in za druge. Ponudi naj mu pomoč pri iskanju uspešnih in etično sprejemljivih vedenj, s katerimi bo učenec uspešno zadovoljil svoje potrebe in interese, ter pri načrtovanju potrebnih sprememb. Svetovalnemu pogovoru lahko sledi dogovor med učenci, starši in strokovnim delavcem ali vodstvom šole ter različne oblike pomoči učencem. Dogovor opredeli cilje in odgovornosti sodelujočih.

5.2.1 Cilji svetovanja so naslednji:

-  učenec se uči oblikovati lastne cilje in strategije za njihovo uresničevanje,

-  uči se organizirati lastno delo za večjo učinkovitost,

-  spremlja svojo uspešnost,

-  razmišlja in presoja o lastnih oblikah vedenja,

-  uči se prevzemati odgovornost in sprejemati posledice lastnih dejanj,

-  opazuje lastna občutja, vedenja,

-   razvija čustveno inteligenco,

-   učenec se uči reševanja konfliktov,

-   razvija samospoštovanje ter realno in pozitivno samopodobo.

**6. Posledice kršitev pravil**

Posledice neupoštevanja pravil so dvojne. Najprej so to postopki, ki so vezani na neizpolnjevanje učenčevih obveznosti in dogovorjenih ravnanj.

Druga vrsta posledic pa je povezana z neupoštevanjem pravic drugih. Sem sodi vsakršno nasilno vedenje, motenje pouka, neupoštevanje učiteljevih navodil itd. Posledice takih kršitev pravil naj odločno vključujejo zaščito pravic drugih, tudi z izvajanjem/izrekanjem vzgojnih opominov.

**6.1 Vzgojni opomini**

Vzgojni opomini so posledica težjih ali ponavljajočih kršitev pravil šole.

Uporabljajo se, ko trenutna situacija narekuje naglo ukrepanje (zaščita imovine, posredovanje v pretepu, nevarnost …). Nadalje se uporabijo, če učenci zavračajo sodelovanje pri reševanju problemov kljub temu, da so bile predhodno uporabljeni drugi vzgojni postopki.

Vzgojni opomin pomaga spoznati pomen pravil v šoli in širši skupnosti, pomen odgovornosti in lastnih obveznosti.

6.1.1 Lažje kršitve

* neizpolnjevanje šolskih obveznosti (pozabljanje domačih nalog, športne opreme, šolskih copat, zamujanje pouka …),
* neupoštevanje učiteljevih navodil,
* neprimerne pripombe in opazke,
* neprimeren odnos do hrane,
* zapuščanje šolskih prostorov in šolskega okoliša v času vzgojno-izobraževalnega procesa (tudi zjutraj, ob prihodu šolskega avtobusa),
* neopravičeni izostanki do 5 ur,
* skrivanje tuje lastnine,
* uporaba mobilnega telefona v šolskih prostorih.

6.1.2 Težje kršitve

* ponavljajoče kršitve zgornjih točk (trikrat ista kršitev),
* neopravičeni izostanki do 10 ur,
* uporaba zabavne elektronike (mobilni telefon, tablica, slušalke …) v času pouka,
* vsakršno slikanje, snemanje pri vseh šolskih dejavnostih brez dovoljenja učitelja,
* nadlegovanje drugih preko elektronskih medijev,
* uporaba pirotehničnih sredstev znotraj ali zunaj šole,
* kraja,
* popravljanje ocen, rezultatov kontrolnih nalog,
* ponarejanje podpisov, uradnih dokumentov,
* namerno uničevanje šolske opreme, pripomočkov, zgradbe,
* grob verbalni ali fizični napad,
* uživanje alkohola, energijskih pijač, prepovedane droge, kajenje v šoli, na dnevih dejavnosti in šoli v naravi,
* prisotnost v šoli pod vplivom alkohola ali drugih nedovoljenih substanc.

6.1.3 Način izvajanja ukrepov

Pri **lažjih kršitvah** si ukrepi sledijo takole:

1.  ustni opomin

2. izključitev z dejavnosti in nadzor strokovnega delavca

3. obvestiti starše in opraviti skupni razgovor

Pri ponavljajočih lažjih kršitvah se takoj obvesti starše, razgovor pa se opravi v najkrajšem možnem času.

Pri **težjih kršitvah** sledijo izreki administrativni ukrepi in sicer izrek treh vzgojnih opominov:

1. vzgojni opomin

2. vzgojni opomin (možna premestitev v drugo skupino, oddelek)

3. vzgojni opomin (možna sprožitev postopka za prešolanje učenca – brez soglasja staršev)

Starše se o težji kršitvi obvesti **takoj**, razgovor pa opravi v najkrajšem možnem času.

Ob izreku vzgojnega opomina je potrebno pripraviti individualizirani vzgojni načrt za učenca.

Med možnimi ukrepi je tudi povrnitev materialne škode. Višino zneska določi vodstvo šole.

Pri izdajanju administrativnih ukrepov učitelji upoštevajo:

* motive za dejanja,
* zmožnost presoje posledic lastnih dejanj glede na učenčevo starost,
* škodljive posledice dejanj,
* ponavljajoče kršitve.

O vseh težjih kršitvah je potrebno voditi zapisnik, ki ga podpišejo vsi vpleteni. Če se starši ne odzovejo na vabilo k sodelovanju, se obvesti ustrezne strokovne službe izven šole.

Vzgojne opomine se izreka brez soglasja staršev.

O vseh težjih kršitvah je razrednik dolžan obveščati vodstvo šole. Šola vodi zapise o razlogih za izrek vzgojnih ukrepov.

Vzgojnih ukrepov se poslužujemo, ko so bila pred tem dejanjem izčrpana vsa ostala pedagoška sredstva, opredeljena tudi v pričujočem vzgojnem načrtu. Uporaba vzgojnih ukrepov ne sme omejevati pravic učencev, opredeljenih z zakonom.

**7. Priznanja, pohvale**

Pohvala je zelo dobro vzgojno sredstvo, zato bomo učitelji vse leto pozorni na učenčeva področja uspešnosti. Skrbeli bomo za sprotne ustne pohvale, ob priložnostih pa podelili pisne pohvale in na zaključni prireditvi javno tudi priznanja.

**7.1 Priznanja**

Priznanja podeljuje ravnatelj.

Priznanja so:

* bronasta, srebrna, zlata priznanja s posameznih tekmovanj,
* priznanja za dalj časa trajajočedelovanje (vsa leta odlične ocene, vsa leta branje za Bralno značko …),
* priznanje za odličnost (posebni dosežki skozi vseh 9. let šolanja).

**7.2 Pohvale**

Pohvale podeljujejo razredniki in učitelji.

Pohvale so:

-  za posebne učne dosežke,

-  za samoiniciativnost, pomoč sošolcem in drugim učencem na šoli, delo v prostem času.

Pohvale in priznanja se podeljujejo na zaključni prireditvi devetošolcev, na zaključnih prireditvah ob koncu šolskega leta, ob drugih primernih priložnostih.

**8. Sodelovanje šole in staršev**

Starši so pomemben dejavnik pri uresničevanju Vzgojnega načrta šole. Z vzgojo, spodbudami, odgovornostjo, spoštovanjem sledijo viziji – *Do celostnega znanja z odgovornim delom in medsebojnim spoštovanjem.*

**8.1 Starši imajo pravico:**

* spoznati primarno vlogo v vzgoji svojih otrok,
* do popolnega dostopa do tistih informacij v šoli, ki zadevajo njihove otroke,
* vplivanja na politiko šole – preko Sveta staršev in Sveta zavoda.

**8.2 Starši imajo dolžnost:**

* odgovorno vzgajati svoje otroke,
* podati zaposlenim v šoli aktualne podatke o otroku, ki so pomembni za doseganje vzgojno-izobraževalnih ciljev (zdravstvene podrobnosti, socialne ali finančne težave, telefonsko številko …),
* sporočiti odsotnost otroka in vzrok za odsotnost (najkasneje v 3 dneh – lahko po telefonu),
* ustrezno opravičiti izostanek otroka od pouka (najkasneje v 5 dneh po vrnitvi učenca v šolo),
* seznanjati se z delom in dejavnostmi v šoli.

**8.3 Učitelji staršem predstavijo:**

* modele poučevanja,
* vzgojno-izobraževalne izkušnje z otrokom,
* vire pomoči ob morebitnih učnih ali vzgojnih težavah (logoped, pedopsihiater, psiholog, specialni pedagog …),
* oblike sodelovanja šola – starši,
* ponudbo strokovne literature (v času govorilnih ur odprta knjižnica za starše),
* izobraževalne programe,
* možnosti aktivnega vključevanja staršev v dejavnosti šole.

**8.4 Starši učiteljem predstavijo:**

* osebnostne značilnosti otroka,
* otrokove posebnosti in potrebe,
* otrokove morebitne stiske in težave,
* svoje lastne želje, pripombe, pohvale, pobude …

**8.5 Sodelovanje šole in staršev vzpostavimo:**

* na govorilnih urah,
* na roditeljskih sestankih,
* na strokovnih predavanjih, delavnicah,
* na prireditvah, razstavah, zbiralnih akcijah …
* na športnih dnevih, dnevih dejavnosti …

Vsa dokumentacija je staršem na voljo na spletni stani šole in preko e-asistenta.

Komisija za pripravo in evalvacijo Vzgojnega načrta:

 Katarina Kejžar

 Aleksandra Kosmač Subotić

 Tina Kralj

 Cvetka Pavlovčič

 Maja Svoljšak

 Lidija Tempfer

Viri:

* Ustava Republike Slovenije
* Konvencija o otrokovih pravicah
* Zakon o osnovni šoli
* Pravilniki in drugi podzakonski akti

Kranjska Gora, 01. 09. 2016